钦定古今图书集成/理学汇编/字学典/第050卷
## 钦定古今图书集成/理学汇编/字学典/第050卷

| 钦定古今图书集成 理学汇编 第五十卷 |

| |

钦定古今图书集成理学汇编字学典

第五十卷目录

草书部纪事二

草书部杂录

字学典第五十卷

《宋太宗实录》：太宗尝召书学葛湍，问：徐铉草书如何？
湍曰：“铉留心篆籀，不闻草圣。”上曰：“铉尝见朕书否？”湍
曰：“臣僚非诏赐无由得观。”上喜，于轴中出御草书二
纸，曰：一以赐汝，一以赐铉。

《吴越备史》：宋太宗以武肃王钱镠善于草隶，遣中使
取王草书笔迹。王以风恙，手不能握笔，命将往时所
书绢图草字，遣世子惟濬因中使以进，下诏奖谕。
《宋史李至传》：至进秩吏部，会建秘阁，命兼秘书。上尝
临幸秘阁，出草书千字文为赐，至勒石，上曰：“千字文
乃梁武得破碑锺繇书，命周兴嗣次韵而成，理无足
取。”若有资于教化，莫“《孝经》若也。”乃书以赐至

《吴越钱氏世家》：俶善草书。上一日遣使谓曰：“闻卿善
草圣，可写一二纸进来。”俶即以旧所书绢图上之。诏
书褒美，因赐玉砚金匣一，红绿象牙管笔、龙凤墨、蜀
笺盈丈，纸皆百数。

废王倧长子惟治，历镇国军节度。惟治善草隶，尤好
二王书，尝曰：“心能御手，手能御笔，则法在其中矣。”家
藏书帖图书甚众。太宗知之，尝谓近臣曰：“钱俶儿侄
多工草书。”因命翰林书学贺丕显诣其第，遍取视之，
曰：“诸钱皆效浙僧亚栖之迹，故笔力软弱，独惟治为
工耳。”惟治尝以锺繇、王羲之、唐元宗墨迹凡七轴为
献，优诏褒答。惟治书迹多为人藏秘，晚年虽病废，犹
或挥翰。真宗尝语惟演曰：“朕知惟治工书，然以疾不
欲遣使往取，卿为求数幅进来。”翌日，写圣制诗数十
章以献，赐白金千两。

《墨池编》：“李居简善章草，太宗甚爱之，以赞善大夫直
御书院。是时禁林诏命，笔体丕变，粲然可观。”

《国老谈苑》：真宗在东宫，一日太宗勗令学草书，乃再
拜曰：“臣闻王者事业功侔，日月一照，使隐微尽晓，草
书之迹，诚为秘妙。然达者盖寡，傥临事或误，则罪有
归焉，岂一照之心哉！谨愿罢之。”太宗大喜，顾谓之曰：
“他日之英主也。”

桑世昌《和靖先生传》：“林逋善行草书，喜为诗。其语孤
峭澄澹，而未尝自录其槁。或谓曰：‘先生何不录所著
诗以传于后’？逋曰：‘吾终志山林，尚不欲取名于时，况
后世乎’！”

《谈苑》：“释寂照，号圆通大师，日本僧，不通华言，习王右
军书，颇得其笔法。章草特妙，中土能书者亦鲜，及纸
墨尤精。景德三年入贡，上召见，赐紫衣束帛。”

《宣和书谱》：杜衍暮年以草书为得意，与婿苏舜钦论
书，年位虽重，而尺牍必亲作。韩琦尝以诗谢其书云：
“因书乞得字数幅，伯英筋骨羲之肤。”

《避暑录话》：杜祁公为监司，及帅在外，文移书判皆作
草字，人不能辩，不敢白，必求能草书者问焉，乃解。
《东轩笔录》：尚书郎周越以书名盛行于天圣、景祐间，
然字法软俗，殊无古气。梅尧臣作诗，务为清切闲谈，
近世诗人鲜及也。皇祐已后，时人作诗尚豪放，甚者
粗俗强恶，遂以成风。苏舜钦喜为健句，草书尤俊快，
尝曰：“我不幸写字为人比周越，作诗为人比梅尧臣。”
良可叹也。

《宋史苏舜钦传》：“舜钦善草书，每酒酣落笔，争为人所
传。及谪死，世尤惜之。”

《苏舜元传》：“舜元为人精悍，任气节，歌诗亦豪健，尤善
草书。舜钦不能及。”

《画墁录》：本朝草圣少得人，知名者苏舜元。舜元之书
不迨舜钦，笔简而意足。其子澥，元丰中为江东提举，
上殿，神宗问：“颇收卿父书否？”对曰：“臣私家有之。”上曰：
“可进来。”澥退迫走亲知裒得数帖，上一阅掷地，内侍
辈取之，乃舜元书也。上鉴之精妙如此。

《宋史张士逊传》：“士逊幼子友正，字义祖，杜门不治家
事，居小阁学书，积三十年不辍，遂以书名。神宗评其
草书，为本朝第一。”

《道山清录》：苏子瞻一日在学士院闲坐，忽命左右取
纸笔，写“平畴交远风，良苗亦怀新”两句，大书，小楷，行
草书，凡写七八纸，掷笔太息曰：“好好！”散其纸于左右
给事。

《冷斋夜话》：王荣老欲渡江，七日风作，不得济。父老曰：
“公箧中必蓄宝物，江神极灵，当献之。”荣老顾无所有，
惟玉麈尾即献之，风如故。又以端砚献之，风愈作。又
以宣包、虎帐献之，皆不验。夜卧念曰：“有黄鲁直草书扇头、韦应物诗”，持以献之。香火未收，天水相照，南风
徐来，一饷而济。

《东坡诗注》：“石苍舒，字才美，京兆人。善行草，人谓得草
书三昧。尝为丞相吕公微仲所荐，不达而卒。”

《鸡肋集》：“晁端中十岁能为古诗，草圣奇异。”

《梁溪集》：“钱勰，吴越武肃王五世孙。工行草书，有魏、晋
人笔法。尝自爱重，未尝辄以与人。”

《书史会要》：“葛珣字叔宝，绍圣间，长于草书。”

《东城集》：“柳瑾字子玉，善作诗及行草书。”

《老学庵笔记》：徽宗尝乘轻舟泛曲江，有宫嫔持宝扇
乞书者，上揽笔亟即作草书一联云：“渚莲参法驾，沙
鸟犯钩陈。”俄复取笔涂去“犯钩陈”三字，曰：“此非佳话。”
此联实李商隐陈宫诗，亦不祥也。李耕道云。

《清波杂志》：宋徽宗尝命米芾以两韵诗草书御屏，次
韵乃押“中”字，行笔自上至下，其直如线。上称赏曰：“名
下无虚士。”芾即取所用砚入怀，墨汁淋漓，奏曰：“砚经
臣下用，不敢复进御，臣敢拜赐。”又一日回人书，亲旧
有密于窗隙窥其写至，芾再拜，即放笔于案，整襟端
下两拜。

《冷斋夜话》：张丞相好草书而不工，当时流辈皆讥笑
之，丞相自若也。一日得句，索笔疾书，满纸龙蛇飞动。
使侄录之，当波险处，侄罔然而止，执所书问曰：“此何
字也？”丞相熟视久之，亦自不识。诟其侄曰：“胡不早问，
致予忘之。”

《书史会要》：“刘次庄字中叟，崇宁中为御史，有书名。工
正、行草，卜筑于淦水之滨，东山之麓，所谓戏鱼堂是
也。临摹古帖，最得其真。凡草圣不可读者，以小楷译
之。张舜民评其书，谓如红莲新折，润之以风雨。
赵令穰游心经史，戏弄翰墨，尤工草书。尝作小草，如
聚蚊虻，如撮鍼铁，笔遒而法足，观之使人目力茫然，
诚可”喜也。

《泉州志》：“刘涛工诗及草书，苏轼尝跋其书，奇逸多才，
中有所得，不能自已，因以适性为乐耳。徽庙召入禁
中，值大雪，令草书雪诗，因问：‘卿字孰师’？对曰：‘臣无师。
不称旨而退。晚年困踬，读书灵泉院，自号灵泉山人’。”
《至元嘉禾志》：“王昇字逸老，汴人，草圣奇伟。南渡后，寓
居嘉禾羔羊里。时上留神翰墨，召对蒙眷，官至正使。”
《书史会要》：“郑谌，字本，然草书有𧦬光之遗则。”
程嗣昌少喜学书，自谓独得古人用笔之妙，尝评近
代能书者曰：“苏才翁笔势迟怯，蔡君谟但能模学前
人点画，及能草字而已。周子发妙出前辈，至于草书，
殊未得自悟之意。古人自悟者，惟张旭与余而已。”
《古今碑帖考》：宋米芾《游金山龙游寺题名》后有翟静
叔题跋草书二行。

米芾《书史》：“赵仲忽，宗室也，能草书。”

《宋中兴纪事本末》：高宗以御书真草《孝经》赐秦桧。绍
兴九年，桧请刻之金石，以传于后。上曰：“世人以十八
章童蒙书，不知圣人精微之学皆出乎此。朕因学草
圣，遂以赐卿，岂足传后？”桧再三请，乃从之。

《书史会要》：“释净师，住杭州临平广严院，善草圣，圆熟
有法。绍兴初，被召作草书，首书‘名花倾国两相欢’，帝
不悦，赐罢。”今钱塘人家所收，称“王逸老合作者，皆其
书也。”

《渭南集》：“姚平仲世为西陲大将，年十八与夏人战灭
厎河，斩获甚众。钦宗召对福宁殿，许以殊赏。平仲请
斫营擒帅以献，功不成，遂乘青驴亡命奔蜀，至青城
山，复入大面山，得石穴以居。朝廷数下诏物色，求之
弗得。乾道、淳熙间，始出至丈人观道院，年八十馀，紫
髯郁然，长数尺，面奕奕有光。为人作草书，颇奇伟。”
何基《北山文集附录》：“叶闾号秋台，金华人。草法类小
王，劲洁可爱。”

《武夷山志》：“白玉蟾天资聪敏，髫龄时背诵九经。十岁
来广城应童子科，遇泥丸真人陈翠虚，携入罗浮山，
遍游名山。善草书，有龙翔凤翥之势，封紫清明道真
人。嘉定末，诏征赴阙，对御称旨，命馆太乙宫。一日不
知所在。”

唐顺之《左编》：“白玉蟾生于海南，自号海琼子，或号海
南翁，或号琼山道人，或号蠙庵，或号武夷散人，或号
神霄散吏。蓬头跣足，一衲弊甚而神清气爽。喜饮酒，
不见其醉。出言成章，文不加点。随身无片纸，落笔满
四万大字草书，视之若龙蛇飞动。”

《书史会要》：“郑侨字惠叔，兴化人也。善行草，著《书衡》三
篇。”

画继“王逸民”，永康导江人。学山谷草书。

杜本谷《音熊》。与龢性介澹，无妻，不食肉，通经史百氏
之书。布衣草屦，遨游名山，尢嗜弹琴，草书。

《遂昌杂录》：“释温日观，居葛岭玛瑙寺，人但知其画蒲
萄，不知其善书也。世传蒲萄多赝，其真者枝叶须梗
皆草书法也。”

画继方氏，桐庐人。陈晖经略子妇，临《兰亭》，并自作草
书，俱可观《金史赵沨传》：“沨，大定二十二年进士，仕至礼部郎中。
性冲淡，学道有所得。尢工书，自号黄山。”赵秉文云：“沨
之正书，体兼颜、苏，行草备诸家体。其超放又似杨凝
式，当处苏、黄伯仲间。党怀英小篆，李阳冰以来鲜有
及者，时人以沨配之，号曰党、赵。”

《赵秉文传》：“秉文自幼至老，未尝一日废书。文长于辨
析，小诗精绝，字画则草书尤遒劲。”

《麻九畴传》：“九畴七岁能草书，作大字有及数尺者，一
时目为神童。章宗召见，大奇之，入太学，有文名。已而
隐居，不为科举计。赵秉文连章荐之，特赐卢亚榜进
士第，俄迁应奉翰林文字。”

《选举志》：“刘住儿年十一岁能诗赋，诵大小六经，所书
行草颇有法。章宗召至内殿，试《凤凰来仪》赋、《鱼在藻》
诗，又赋旱诗，赐本科出身，令肄业太学。”

《书史会要》：“张天锡号锦溪老人，真字得柳诚悬法，草
师晋、宋，亦善大字。道陵诸殿宇扁皆其所题，有《草书
韵会》行于世。”

《郝陵川文集》：“郝天祐隐居鲁山，作古文歌诗，尤玩意
书法，能作丈馀草楷。尝言：‘大字虽大而小，小字虽小
而大。正书须有草意，草书须有正笔’。”其论书如此。
《元史·康里巎巎传》：巎巎博通群书，善真行草书，识者
谓得晋人笔意。单牍片纸，人争宝之。

《书史会要》：“赵奕隐居不仕，日以诗酒自娱，工真行草
书，其合作可与魏公乱真。”

《书画史》：“鲜于伯机草书昌黎《琴操》四章及《秋兴》十一
首，其真迹后题云：‘为国宝先辈书’。国宝书法臻妙，家
藏秘迹甚奇，恶札何足以污几案，爱忘其丑，长者事
也。”

《书史会要》：“章德懋与赵魏公同时，专学公草书，每与
公代笔，以应求者之责。”

《元史揭傒斯传》：“傒斯早有文名。延祐初，授翰林国史
院编修官。元统初，升集贤学士。善楷书、行草，朝廷大
典册，及元勋茂德当得铭辞者，必以命焉。”

《书史会要》：“高翼，字茂之。正行草书皆从晋、宋规矩中
来，但以不知六书偏傍，时作谬字，为识者所鄙耳。
程君宝，泺源人，草书有颠素之体。”

《蒋惠》，字季和，博学多通，机敏有干，行草师鲜于太常，
多晋人气格。

唐志大，字伯刚，如皋人。多蓄古法书、名画、行草，落笔
峻激，略无滞思。

葛万庆，庐山人，居越中，号“越台洞主。”能为诗，务出人
不道语。善草书，酒酣落笔，愈得其妙。

《山西通志》：“王得贞，至正间为怀庆路总管，攻诗有声，
书得草圣之妙。”

黄渊四如先生文槁林春山，号漫翁，著《草韵》清臞峭
劲，精密妙巧，盘旋回斡，字字中度。

《松江府志》：“洪恕字主敬，金华人。元末避兵居松江。能
诗，善行草书，以讲授终。”

《书画史》：“杨维桢，会稽人，避地富春山，徙钱塘。张士诚
累招之不往。行草书虽未合格，然自清劲可喜。
周霆震《石初集》：张梅间，出刘桂隐先生之门。工吟咏，
尤善行草书。”

《篁墩集》：徐恢祖，常熟人。至正末，尝集乡兵捍闾里，里
人赖之。别号“春轩”，工草书。

《吴中人物志》：“朱燧字子新，励志苦节，工为诗词，尤善
行草，肆情山水，遇酒辄醉。侨居笠泽之滨，后不知所
终。”

《湖广通志》：“颜耕道，平江人。博古，工于诗，尤善草书。隐
居以诗自娱，筑室黄山，号林泉野老。”

《俟庵集》：“真人薛元卿早工于诗，四方传诵，风日清美，
辄赋诗为行草书。”

《书史会要》：“内臣张仲寿，行草宗羲、献，甚有典则。
天师张与材，别号广微子，作大字有法，草书亦佳。
真人丘处机号长春，行、草宗黄山谷。”

《道园学古录》：“释至温博记多闻，论辨无碍，百家诸子
之言，多所涉猎。又善草书，有颠、素之遗法。太保刘文
贞公荐至温可大用，召见，将授以官，弗受，锡号曰‘佛
国普安大禅师’。”

《六研斋三笔》：“释诚道元喜作狂草，所书《吴江长桥歌》
一首，极雄宕可喜。”

《云烟过眼续录》：“杨元诚家所藏押龙，盖宣和内物也，
其字皆章草。”

高启《南宫生传》：“宋克博涉书传，少任侠。久之，稍厌事，
阖门寡将迎，素工草隶。逼锺王，患求者众，遂自閟，徙
家南宫里，故自号南宫生。”

《名山藏》：“宋广，字昌裔，仕沔阳同知，善草书。”

《杭州府志》：“俞和冲澹安恬，隐居不仕，能诗，喜书翰。早
年得见赵文敏运笔之法，临晋、唐诸帖甚多，行、草逼
真。文敏好事者得其书，每用赵款识，仓卒莫能辨。”
宋濂《学士集》：“吴履，兰溪人，俊迈有奇材，通诸史愿，学
司马迁、班固。最好书，尤工行草，得之者藏弆为荣。国初为南康丞。”

《绍兴府志》：“张员左目无瞳子，自称左瞽，善草书。洪武
初，辟为开化教谕。”

《昆山志》：“王时博学好古，精于篆隶章草，用意深密，凡
六书源委，靡不择究，深为卢熊之所称美。”

《书史会要》：“周砥字履道，姑苏人。性宇闲静，学艺淹贯，
行草书运笔分行匀稳。”

《金钝》，字汝砺。官至中书舍人。精楷书章草。

《万载县志》：“胡泰，洪之南昌人，善真草书，能文。洪武初，
寓居万载县之涂泉。”

《湖广总志》：“吴存，南昌人。洪武初领乡荐，历湖广参政。
有才名，善吟咏，长于草书。”

《开国臣传》：“张翼，字飞卿，作行草书，凤舞鸾翔，人以为
不可及。”

《嘉善县志》：“岳彦高，太祖时为云阳令，免官，流落江湖，
因家武塘，精怀素草书。”

顾孝渊以“孝友”称，善草书，宗雪樵，后从事藩府，以诖
误迁文安。

《列朝诗集小传》：“镏恕，洪武间为福建某驿丞，归隐越
山之西，喜为古文及篆隶章草。”

吴植以处士征授藤州知州，别号“白玉壶”，善草书。
《松江府志》：“徐彦裕工草书，善骑射。”

《书史会要》：“许鸣鹤受业詹孟举，行草沈著可爱。”
《太仓州志》：“陆仁明经好古，以诗名于时，复工字学，楷
书草书皆矜贵。”

《逊志斋集》：方孝孺《默山精舍记》云：“余年十七八，侍先
君守济宁。寿昌胡君朝翰自太学来，分教鲁诸生。能
为诗，执笔作行草书，蜿蜒满纸，余私敬爱之。”

《列卿记》：“胡广，吉水人。建文初，以进士廷试称旨，擢第
一。文皇履极，遂进侍讲。为文援笔立就。尤工书法，行
草之妙，独步一时。”

《松江府志》：“沈粲善真草书，尤长于诗。自中书舍人累
官大理少卿。自号简庵。”

《福州府志》：“陈辉工诗，善鼓琴，草书学怀素老，而笔力
尤劲。解缙雅推服之。”

《书史会要》：“黄卓，江夏人，永乐辛丑进士。善草书，亦善
章草。”

张顺，江西奉新人。永乐中累官国子监丞。学者称为
“诚斋先生。”工草书，入妙品。

胡正，庐陵人。官御史。草书用笔如篆。

徐𤊹榕阴新检陈廉，善草书，学张长史，晚居黄山，构
醉墨堂，自号“雪蓬散人。”

《福州府志》：“王建中草书学陈廉，声价重一时。”

《宁波府志》：“孙玉，洪武中，其父为人所诬，械送京师，卒
于道。玉年十二，即匍匐返榇归葬。及长，受徒养母，力
学不懈。工诗善草书。尝举贤良方正，不就。又以明经
荐，亦不就。”

《闽书》：“林铭工诗文，草书，琴尤精，尝与王恭高”《往来》
自号“琴乐子。”有琴歌赠之。
《东里续集》：“尹昇，武昌人。尝为千户。为人慷慨豁达，有
侠气，好草书，明四声等字之学。喜宾客，尤喜接儒者。
所居直黄鹤楼之北，面大别山，据武昌胜处，作小亭
其中，亭中嘉客无虚日。”

《吾学编》：“曾棨，永乐二年进士。宣宗时为少詹事。工书
法，草书雄放，有晋人风。自解胡后，独步当世。”

《湖广通志》：“徐明善工诗文，善草书。宣德中，以明经举
本学训导，杨文贞公荐，知钧州。”

《列朝诗集小传》：“沈愚以诗名，与刘溥诸人称十才子。
善行草，晓音律，诗馀乐府，传播人口。或劝之仕，曰：‘吾
非笼络中物也’。敛迹不出，业医授徒，以终其身。”
《闽书》：“王锡，长乐人，工草书，号醉樵。”

《吴中人物志》：“谢克铭，太仓人。宣德间，以草书驰名。”
《书史会要》：“王一宁，永乐十六年进士，授工部主事，改
翰林修撰。正统时入内阁，草书深得怀素自叙法。”
《兴化县志》：“徐叔砺善诗，能草书。正统间荐于朝，不起，
遂终身焉。”

《吕文懿文集》：“陈询工于草书，兴至辄挥洒，求者恒接
踵焉。”

《名山藏》：何观，晋江人。景帝初为中书舍人，谪九溪卫
经历，知象山县，致仕归。善草书，嫁女无以为奁，与书
一簏，隐迹古元山中，不关俗务，乡人高焉。

王世贞《吴中往哲像赞》：“徐有功举进士，改庶吉士，授
编修。后迎太上皇复辟，进兵部尚书，封武功伯。于书
少所不窥，能歌诗，善行草，得长沙怀素、米襄阳风。”
《鄱阳县志》：“丘霁，鄱阳人，天顺丁丑进士，能诗文，工怀
素草法，负才子名。”

《闽书》：“洪昌，晋江人。为常州府学训导。经学纯正，议论
雅古，长诗文，善草书。”

《水东日记》：“章瑾，华亭人，宋庄敏公之后。能诗，善草。书
学二王，而硬健骨立，自成一家。”

《开国臣传》：“沐琮，号东山居士，成化乙酉嗣爵。善草书歌诗乐府，瑰丽可观。”

湛若水《甘泉文集》：“庄昶号定山居士，江浦人，成化丙
戌进士。白沙先生曰：‘定山草书，迥然自成一家’。”
《震泽集》：“张弼字汝弼，成化丙戌进士，出守南安，为文
自立一家。言诗多警句，往往为人传诵。其草书尤多
自得，酒酣兴发，顷刻数十纸，疾如风雨，矫如龙蛇，欹
如堕石，瘦如枯藤，狂书醉墨，流落人间，虽海外之国，
皆购”其迹，世以为“颠、张”复出也。

《云间志略》：“张骏，华亭人。工书法、行、草入妙，与东海齐
名，时号二张。”

钱溥《松云姚处士志铭》：“姚黼自号松云，博涉书史，工
草书，尤善五七言诗，筑至数楹，中列古彝鼎器、金石
遗文，法书名画，优游自乐，人皆以可闲先生称之。”
《震泽集》：“李承箕，成化中领乡举，不肯会试，往见陈白
沙，久之归日端坐一室，客至，相与剧饮赋诗，醉起书
之，札草濡墨，斜斜整整，无不如意。”

《分省人物考》：“杨茂元，鄞人，成化五年进士。工篆隶草
书，字画遒劲。匪特擅临池之功，抑亦正毅之气，随寓
而见也。”

《云间志略》：“曹时中，华亭人。登成化进士。喜为怀素草
书，竟日不倦。”

《半江集》小传：“赵宽世居吴江之雪滩，因号半江。为文
雄浑秀整，行草亦清润。”

《闽书》：“陈㷆性豪宕疏旷，工诗，善行草。达宦贵人求不
能得，至具酒脯属田父野叟，反得之，自号栖云叟。”
《杭州府志》：“孙适号东岩老人，隐居甘泉里，有诗名，善
行草。”

《汀州府志》：“廖辅，长汀人。弘治二年贡，知寿州。善诗，工
草书，有张东海笔意，为时所珍。董宣赠以歌云：‘寿州
草书天下雄，翰林风月罗心胸。笔锋清劲夺天巧，造
化到此全无功’。”

《云间志略》：“张弘至，东海翁季子。草书得三昧法，有父
风，时比之芝、旭、羲、献。”

《书史会要》：“张其湜弼孙弘至子，善诗草书有祖风。
詹仲和生弘治间，行、草法赵文敏，一点一画，必有祖
述。自云：刻意书学五十馀年，心记腹画，方悟旨趣。尝
以子昂款识落之，识者卒不能辨。”

《青浦县志》：“张元澄，字静夫，号东山，以能书荐，诏修《孝
庙实录》，入中书，寻补南昌倅。楷书逼二沈，草法怀素，
与东海并驱。时有‘安南太守南昌倅，东海东山配两
翁’之句。”

《列朝诗集小传》：“王佐自号古直老人，喜草书，游京师，
客公卿间。李西涯作《王古直传》，又赠诗曰：‘长安信脚
自来往，醉醒不信东君谁’。其风度可知也。”

《闽书》：“李璧自号介石，晋江人。教授乡里。工诗辞，尤善
行草，笔力遒劲，若老干枯藤，深得宋翼字法。”

《吴中往哲像赞文》，“彭待诏征明子也。少承家学，善真
行草书，尤工草隶，咄咄逼其父。”

《书史会要》：“华爱，栎阳人。正德时官桂林守。精于书法，
尤工羲、献行、草，评者谓其遒劲美泽，变化若风云，翱
翔若龙凤。”

《徐文长集》：“司马伯通，弘正间杰士也。草书仿《圣母帖》，
仕业亦豪俊，其诗多清豁。”

《杨文恪公集》：“陶楷，秀水人。平生购奇书，蓄名画甚富。
吟诗作文，思致隽永，真草书得古人笔意。”

《松江府志》：“董宜阳屡试不第，遂弃举子业，专攻诗古
文词楷书法虞永兴，行草法僧智永、顾司寇璘文，文
待诏征明、许奉常谷皆推奖之。”

《徽州府志》：“吴楚善草书，制墨得李廷珪遗法。文待诏
尝记其墨法为神品。”

《杭州府志》：“徐江山，正德辛未进士，官尚宝卿。工真草
法。世宗爱其书，御制诗文必命江山书之。”

《詹氏小辨》：“苏若川，休宁人。受笔法于文待诏及南禺
外史，其书得外史为多。草书临二王，清洒可爱。”
《松江府志》：“沈凤峰恺善草书，当兴豪落笔，顷刻数十
行。公自谓学书最晚，依骤古法。今观其字体，不束于
法，自成一家。”

《王文肃公集》：“王问擢广东按察佥事，行至桐江，徘徊
不欲去，赋诗十二章，投劾而归。筑亭于湖滨宝界山，
焚香读《易》，兴至则为诗文，或行草书数纸，用自娱说。
人称其书类米芾，又类黄涪翁。”

《松江府志》：“莫如忠，嘉靖戊戌进士，累官浙江布政。书
法以二王为宗，尤工草书，势若龙蟠虎卧。”

《书史会要》：“马一龙作字，悬腕运肘，落管如飞，顷刻满
幅，自谓怀素。后一人。评者谓其奇怪，书法一大变。”
《江宁府志》：“胡汝嘉隶书师锺元常，草书师张伯英。崔
子玉尝取三人书在阁帖者，从宋榻本手摹刻之。”
《闽书》：“梁怀仁生而慧绝，周岁识字，三岁诵书，四岁善
草书吟诗，子史经传无不能读。十六贡礼部，二十登
嘉靖”己丑进士。奉命赐归。娶授南吏部验封主事。居
三月死，年二十三李维祯《大泌山人集》：朱致槻，益阳王宠淄季子也，封
镇国将军。览涉书史，善为章草。

《书史会要》：“朱拱枘，瑞昌王孙，封奉国将军。嘉靖时，上
《大礼颂》一章，赐敕褒奖。行、草得晦翁体，名重一时。”
“朱多𤏳，拱枘从子，封镇尉。博雅好修，以辞赋名。草书
宗孙虔礼，笔法茂美。”

《陶歇庵集》：徐渭为邑诸生，胡少保宗宪督师浙江，招
致幕府，管书记、行、草书，精伟奇杰。尝言：“吾书第一，诗
二，文三，画四。识者许之。”

《云南通志》：“曹学字行之，号太狂，蜀人。嘉靖初，客游滇
西。性豪放，能诗，草书遒劲。性嗜酒，居榆之中和峰，日
系钱与壶于驴之背，遣入城市，酒人知为曹之驴也，
取钱贮酒，复遣而归。后同杨慎寓居蒙”

《荆川文集》：“唐世美号月楼，武进人。草书穷极奇变，开
辟闪缩，上逼怀素。诗歌有唐人风。嘉靖中，年七十馀，
诏赐冠带。”

《山东通志》：“苏洲，杞县人。幼落魄江湖，嘉靖中寓居章
丘。工琴，善草书。”

《弇州山人槁》“张逊业”，字有功，永嘉人。张文忠公敬孚
子。以恩入太学，官至太仆寺丞。诗歌宏丽，又能纵笔
为行草书。

《镇江府志》：“韦椿，丹徒人。究心理学，无复宦情。工于诗，
善行草。初师索靖，后更学眉山考亭。”

《孟有涯集》：成希召，山阴人。三岁即能诵古人诗，五六
岁渐及书史。属文尚奇古，工草书，善鼓琴，刑名术数
无不通晓。年十四卒。

《松江府志》：“顾从义性好石，尝得米元章研，山而宝之，
遂以为号。肃皇帝诏选善书者入殿直，应试称旨，拜
中书舍人，直文华殿，擢大理评事。楷书逼锺尚书，行、
草宗右军父子。”

《海盐图经》：“王文祯，善行草，挟诗卷游齐、鲁间，老为衡
府记室。”

《无锡县志》：“吴三畏能诗，工作《怀素草书》，荐授武英殿
中书，尝作《锡山遗响》十二卷。”

《松江府志》：“张德让为郡诸生，好吟咏，工真草。书宗李
北海，师陆文裕公，悉授以秘诀，遂成名笔。莫方伯中
江亦推重焉。后跂足作《病鹤赋》以自况。”

《名山藏》：卓晚春，莆田人，生嘉靖间，自号无仙子，亦曰
上阳子，人呼为小仙。幼孤行乞言休咎事皆奇中。初
不识字，十四能诗，十六善草书。唐顺之作《小仙草书
歌》，有“瓌璚东海黄公符，苍古太庙姬王瑑，藤缠老树
千尺挂，鹰攫寒厓百鸟懦”之句。
叶向高《苍霞草》。郑梦祯，福清人，隆庆庚午举于乡，酷
爱草书，学怀素，大得神解。

五石匏：万历神宗皇帝序。《草韵辨体》一书，颇备古今
翰墨之变。又御书金折扇赐诸宫人。

《列朝诗集小传》：“张民表性嗜古文词，藏书数万卷，手
自点定。喜饮及草书，饮少许即颓然挥洒，放笔如有
神助。”

《书史会要》：“米万锺性好石，人谓无南宫之颠，而有其
癖，号为友石先生。行草得南宫家法，与华亭董太史
齐名，时有南董北米之誉。”

《藩献记》：“朱多煴瑞昌，荣安王曾孙也。行草得锺、王书
法，亦自珍惜之。每一纸出，好事者重价购去，比之《兰
亭、禊帖》”云。

《书史会要》：“朱多炡，弋阳王孙。诗才警敏，行草宗米南
宫，杂以古字，自成一体。”

罗治《十二故人传》，“朱谋埩，瑞昌王之枝孙。雅好草书，
远宗怀素，近法张东海。间用淡墨枯笔出己意，迫视
之，若云篆烟书，口噤不能读。”

《草诀辨疑序》：“范文明娴诗赋，攻六书，著《草诀辨疑》，
《弇州续槁》：周芝山年八十，两目俱枯，令人以手拟笔，
即纵意为之，出入双井。襄阳风骨伟然。”

《延平府志》：“李坤，将乐人。年少不羁，傲倪物表。工诗，善
草法。文寿承并有佳致。”

《澹园续集》：“汪钛世居新安之双溪，壮游太学，交多名
士，工诗赋草书，所至以觞咏自娱。”

《翠橘堂笺臆》：“陆长庚，万历间人，善草书。”

《吴县志》：“朱应佐工诗，善真草书，与朱鹭、赵宧光辈相
唱和，纵游佳山水间。”

《五石瓠》，崇祯皇帝草书，秀润娟好。自题“视民如伤，望
道未见”八字于便殿。

《湖广通志》：“王一翥，黄冈人。天启时，游京师，魏珰欲邀
为记室，一夕遁归。崇祯庚午举于乡，后隐庐山智林。
能诗，善真草书。”

毛晋明《僧弘秀集》：释无辨攻诗文，尝立就善化寺记
数千言，洒翰作草书，镂诸乐石，龙掀凤舞。人称之曰：
“诗禅草圣

《蔡忠惠公集》，每落笔为飞草书，但觉烟云龙蛇，随手
转运，奔腾上下，殊可骇也。静而观之，神情欢欣可喜
耳。

《东坡集》：“余学草书凡十年，终未得古人用笔相传之
法。后因见道上斗蛇，遂得其妙，乃知颠、素之各有所
悟，然后至于此耳。”

书初无意于佳，乃佳尔。草书虽是积学乃成，然要是
出于欲速。古人云“匆匆不及草书”，此语非是。若匆匆
不及，乃是平时亦有意于学，此弊之极，遂至于周越
仲翼，无足怪者。吾书虽不甚佳，然自出新意，不践古
人，是一快也。

《东坡志林》：“古人书法，皆有所自。张长史言观舞剑器
而得神”，雷大简言“听江声而笔法进”，文与可亦言“见
蛇斗而草书长”，殆非诬也。

张长史见担夫与公主争路，而得草书之气，欲学长
史书，便曰：“就担夫求之，岂可得哉！”

《山谷文集》草书妙处，须学者自得，然学久乃当知之。
墨池笔冢，非传者，妄也。

幼安弟喜作草，求法于老夫。“老夫之书，本无法也。但
观世间万缘，如蚊蚋聚散，未尝一事横于胸中，故不
择笔墨，遇纸则书，纸尽则已，亦不计较工拙，与人之
品藻讥弹。譬如木人舞中节拍，人叹其工，舞罢则又
萧然矣。”幼安然吾言乎？

余寓居开元寺之“怡偲堂”，坐见江山，每于此中作草，
似得江山之助，然颠长史、狂僧皆倚酒而通神入妙。
余不饮酒忽五十年，虽欲善其事，而器不利，行笔处
时时蹇蹶，计遂不得复如醉时书也。

余学草书三十馀年，初以周越为师，故二十年抖擞
俗气不脱，晚得苏才翁、子美书观之，乃得古人笔意。
其后又得张长史、僧怀素、高闲墨迹，乃窥笔法之妙。
《张南轩文集》，“草书不必近代有之，必自笔札已来便
有之，但写得不谨，便成草书。其传已久，只是法备于
右军，附以己书为说。既有草书，则经中之字传写失”
其真者多矣。以此诗书之中字尽有不可通者。
《姑溪集》：“家贫不办素食，事忙不及草书”，此特一时之
语耳。正不暇则行，行不暇则草，盖理之常也。间有蔽
于不及之语，而特于草字行笔，故为迟缓，从而加驰
骋，以遂其蔽，久之虽欲稍急，不复可得。今法帖二王
部中，多告哀问疾，家私往还之书，方其作时，亦可谓
迫矣，胡不正而反草何邪？此其据也。然非所造直与
神遇，则安能至是？亦足以自成一家而名于世也。
《广川书跋》：“书法相传至张颠后，鲁公得尽于楷，怀素
得尽于草，故鲁公谓素以狂继颠。”

欲见草书，漫漫落落，宜得精毫。〈而兖切柔皮〉笔委曲宛
转，不叛散者，纸当得滑密，不黏污者，墨又须多胶。绀
黝者如逸豫之馀，手调适而意佳娱，正可以小展
翰墨。志草书之法，昔人用以趣急速而务简易，删难
省繁，损复为单，诚非仓史之迹。但习书之馀，以精神
之运，识思超妙，使点画不失真为尚。

昔人论草书，谓张伯英以一笔书之，行断则再连续
蟠屈，拏攫飞动，自然筋骨心手相应，所以牵情运用，
略无留碍。故誉者云：“应指宣事，如矢发机，霆不暇击，
电不及飞。”皆造极而言，创始之意也。后世云“忙不及
草”者，岂草之本旨哉？正须翰动若驰，落纸云烟方佳
耳。

《道园学古录》：“昔之为草书者，结体有疏密，用笔有工
拙，波磔不同，形势亦异。譬诸人之耳目口鼻之形虽
同而神气不一，衣冠带履之具同制而容止则殊。朝
廷有大朝会，百官咸在，品秩同等，班序同列，而人则
杂然前陈矣。善相人者，乃能于是乎有所择焉。”
《困学斋杂录》：“草书把笔，离纸三寸，取其指宽掌平虚，
腕法”圆转，则飘纵之体，自可出绝耳。

暖妹由笔章草在世无人学，故无人知其法，解散隶
体，粗书之，亦自一种，与大小篆、真草等并列。世有《急
就章》刻本真、行二行，要是解释其字耳。说者遂谓真
字章草，宁复有真篆字、真隶字耶？故宋仲温亦以章
草体作真书，所以为一大变也。

《云丘子集》草不若楷之正，楷不若篆之纯。然而草虽
非古，众体可兼。若庄以存正，纵以出奇，潇散处有涵
畜者，在浑厚中有精华者，著驰不失范矣。若简不知
检，旷而无归，与夫乱古而作，皆书之蠹也。

《丹铅总录》：《草书百韵歌》，乃宋人编成，以示学者，托名
于羲之。近有庸中书取以刻石，而一钜公序之，信以
为然。有自京师来滇，持以问余曰：“此羲之《草韵》也。”余
戏之曰：“夫字莫高于羲之，自作《草书百韵歌》，奇矣。又
如诗莫高于杜子美，子美有《诗学大成》；经书出于孔
子，孔子有《四书活套》，若求得二书，与此为三绝矣。”其
人愕然曰：“孔子岂有《四书活套》乎？”余曰：“孔子既无《四
书活套》，羲之岂有《草书百韵》乎？”其人始悟。信乎伪物
易售，信货难市也蔡君谟在杭日，坐有客曰：“隋世称丁真永草，永乃知
名。丁何人也？”蔡云：道护岂其人耶？《法书要录》：丁觇与
智永同时，善隶书，世称丁真永草，非道护也。君谟误
矣。

草书《心经》，唐附马郑万钧所书，张说有序，见《唐文粹》。
今陜西碑林有此石刻，或以为右军书，非也。

《日知录》：褚先生《补史记三王世家》曰：“至其次序分绝，
文字之上下，简之参差长短皆有意，人莫之能知。谨
论次其真草诏书，编于左方。”是则褚先生亲见简策
之文，而孝武时诏即已用草书也。《魏志刘廙传》：“转五
官，将文学，文帝器之，令廙通草书。”则汉魏之间笺启
之文，有用草书者矣。故草书之可通于章奏者，谓之
《章草》。

《云麓漫钞》言，宣和中，陕右人发地得木简，字皆章草，
乃永初二年《发夫讨叛羌檄》。《米元章帖》言“章草乃章
奏之章。”今考之，既用于檄，则理容概施于章奏。盖小
学家流，自古以降，日趋于简便，故大篆变小篆，小篆
变隶。比其久也，复以隶为繁，则章奏文移，悉以章草
从事，亦自然之势。故虽曰草，而隶笔仍在，良繇去隶
未远故也。右军作草，犹是其典刑，故不胜为冗笔。逮
张旭、怀素辈出，则此法扫地矣。

北齐赵仲将，学涉群书，善草隶，虽与弟书，字皆楷正，
云：“草不可不解，若施之于人，似相轻易。若与当家中
卑幼，又恐其疑”，是以必须隶笔。唐席豫性谨，虽与子
弟书疏及吏曹簿领，未尝草书。谓人曰：“不敬他人，是
自不敬也。”或曰：“此事甚细，卿何介意？”豫曰：“细犹不谨，
而况巨耶。”柳仲郢手钞《九经》《三史》，下及魏、晋、南北诸
“史，皆楷小精真，无行字。”宋刘安世终身不作草字，书，
尺牍未尝使人代。张观平生书，必为楷字，无一行草
类其为人，古人之谨重如此。《旧唐书》：“王君廓为幽州
都督，李元道为长史。君廓入朝，元道附书与其从甥
房元龄。君廓私发之，不识草字，疑其谋己，惧而奔叛，
元道坐流嶲州。”夫草书之衅，乃至是耶。